Celestin Menguy oa bet ganet e 1892, 'ba parrez Kerfod e Bro-Ouelo, 'barzh ur familh  labourerien-douar en o aez. D'ar skolaj e oa aet da Lannuon ha goude-se da Roazhon da studiañ ar vicher medisin. Galvet e oa bet da soudard-medisin e 1914. Gloazet gant ar gazoù e oa bet kaset d'ar gêr ha neuze 'noa kendalc'het gant e studioù medisin 'ba Roazhon, Bourdel ha Toulouse, betek 1919. Bloaz war-lerc'h e oa bet anvet da vedisin 'ba Karaez, e penn an ospital nevez, bet savet e 1914. Gant ar skiant 'noa prenet e-pad ar brezel e oa gouest war e vicher ha brud vat 'noa tapet diouzhtu 'ba Karaez ha pelloc'h  memes. Dre ma oa bet ganet war ar maez e oa tost da dud ar vro, ha deuet e oa da vezañ un den a-bouez 'ba bro Karaez, 'blam oa rener an ospital met ivez 'blam oa koñseilher er c'huzul-kêr. Labouret 'neus kalz evit kas an ospital war-raok.